Source: http://www.bihon.ro/putem-sa-eliminam-muresul/1415525
Timestamp: 2017-08-18 11:01:28+00:00

Document:
„Putem să eliminăm Mureşul” - BIHON
la	12. mai 2014 14:51
CSM Oradea şi BC Mureş se întâlnesc marţi în primul meci din semifinalele play-off-ului.
Baschetbaliştii orădeni primesc vizita vicecampioanei din ediţia trecută, în meciurile unu şi doi din cadrul semifinalei Ligii Naţionale. Partidele vor avea loc marţi şi miercuri, la Arena „Antonio Alexe”, cu începere de la orele 18:45.
Cele două echipe sunt vechi rivale în Liga Naţionale, după promovarea lor pe prima scenă, petrecută în anul 2005. CSM Oradea şi BC Mureş s-au întâlnit până acum de 18 ori în sezoanele regulate, raportul victoriilor fiind de 10-8 în favoarea orădenilor. A mai existat o partidă, disputată în Cupa României, adjudecată tot de formaţia noastră. În ultimele două ediţii de campionat, CSM Oradea şi BC Mureş şi-au împărţit victoriile. În sezonul 2012/2013, orădenii s-au impus pe teren propriu cu 90-54, iar BC Mureş ne-a bătut aproape la fel de drastic în propriul fief, scor 81-48. În actuala ediţie, CSM Oradea a câştigat la Târgu Mureş cu 78-74, dar mureşenii ne-au învins la noi acasă la limită, scor 75-76. Există aşadar un sensibil echilibru între cele două protagoniste ale semifinalei. CSM Oradea şi BC Mureş nu s-au întâlnit însă niciodată până acum în play-off, actuala dispută urmând să constituie o premieră.
Dispută a orgoliilor
„Suntem într-o formă ascendentă şi ştim ce trebuie să facem pentru a trece de BC Mureş. Echipa mureşeană este o adversară de temut, dar dacă vom juca la valoarea noastră, cred că putem să trecem de ea şi să ne calificăm în finală. Această serie va constitui o dispută a orgoliilor, a antrenorilor şi a jucătorilor. Ne respectăm adversara, dar dorim să ne calificăm. Cred cu tărie că echipa noastră este mai bine pregătită din toate punctele de vedere faţă de Mureşul. Vor fi meciuri grele, în care fiecare detaliu poate să conteze”, a declarat managerul CSM Oradea, Şerban Sere.
Referitor la duelul antrenorilor, Cristian Achim se află în avantaj faţă de omologul său de la BC Mureş, Srecko Sekulovic, raportul victoriilor din meciurile directe fiind de 4-2 în favoarea tehnicianului orădean.
Taguri: baschet, bc mures, csm oradea, oradea, semifinale

References: CSM 
 CSM 
 CSM 
 CSM 
 CSM 
 CSM 
 csm